ANC sê vandag oor NUK-uitkomsJacob Zuma. Foto: Flickr/GovernmentZA Zuma het gistermiddag die NUK-vergadering in Irene verlaat om met pres. Yoweri Museveni van Uganda te vergader. Zuma het vanoggend na Kuba vertrek waar hy Fidel Castro, wat Vrydag in die ouderdom van 90 oorlede is, se begrafnis sal bywoon. Die ANC het Maandagaand laat bekend gemaak dat ’n mediakonferensie vandag om 14:00 by Luthuli-huis gehou sal word rakende die uitkoms van die NUK-vergadering. Die vergadering is Sondag tot Maandag verleng. Derek Hanekom, minister van toerisme, het ŉ mosie van wantroue teen Zuma ingedien. Daar is ook bespiegel dat Zuma moontlik ŉ kabinetskommeling wil aankondig ten einde ontslae te raak van ministers wat hom nie steun nie. Volgens berigte het Aaron Motsoaledi, minister van gesondheid, Naledi Pandor, minister van wetenskap en tegnologie, en Thulas Nxesi, minister van openbare werke, Hanekom se mosie ondersteun. Zuma se ondersteuners, soos die premiers van die Mpumalanga, die Vrystaat en Noordwes, het die ministers glo versoek om te bedank aangesien hulle geen vertroue in Zuma se leierskap het nie. Die 86 lede van die NUK het glo elkeen ŉ spreekbeurt gehad waartydens hulle moes sê hoekom Zuma moet bedank of bly. Hoewel daar eers vandag terugvoer gegee sal word oor die NUK word daar verwag dat Zuma in sy pos sal aanbly tot minstens einde volgende jaar wanneer sy opvolger tydens die ANC se verkiesingskonferensie gekies sal word.